Għamlu ħażin ċerti esponenti tal-Gvern li f'nofs dibattitu dwar it-trasparenza u l-governanza ġieli qagħdu lura jew waqgħu fuq id-difiża. Fejn tidħol trasparenza dan il-Gvern għamel iktar minn gvernijiet qablu, anke jekk ċerti żbalji setgħu tappnu dan ix-xogħol. L-aħħar eżempju ta' kemm il-Gvern jemmen fit-trasparenza bil-fatti u mhux bil-paroli rajnieh iktar kmieni din il-ġimgħa meta l-Prim Ministru u s-Segretarju Permanenti ewlieni ppreżentaw rapport dettaljat dwar x'wettqu mir-rapport tal-Awditur Ġenerali għas-sena 2014. Kien l-Awditur Ġenerali nnifsu li f'kummenti li ta fl-aħħar jiem faħħar dan il-pass mingħajr preċedent. Speċjalment meta nnota kif 90% tas-suġġerimenti fir-rapport tal-2014 kienu aċċettati. Qal kif dan huwa proċess li jagħti iktar fiduċja fir-rwol tal-Awditur Ġenerali fis-settur pubbliku. Rwol awtomu maħsub biex jgħasses flus iċ-ċittadin. Saħansitra l-Awditur Ġenerali qal li jemmen li b'din l-inizjattiva ċ-ċittadin se jkollu iktar fiduċja. Iżda, dan ma kienx każ iżolat. Biżżejjed niftakru kif ftit tal-ġimgħat ilu l-Awditur Ġenerali li kellu rapporti ibsin fil-konfront tal-Gvern inħatar Ombudsman. Fi żmien Gvern Nazzjonalista, l-Awditur Ġenerali li kellu rapporti ibsin kien imżeblaħ; illum inħatar f'kariga kostituzzjonali oħra li wkoll maħsuba biex tiskrutinja l-operat pubbliku. Però, nistgħu nsemmu għexieren ta' eżempji oħra. Hemm ukoll id-differenza fl-aġir, bejn Prim Ministru li jiffaċċja kontinwament il-mistoqsijiet tal-ġurnalisti u Kap tal-Oppożizzjoni li jaħrab. Prim Ministru li meta ffaċċjat b'mozzjonijiet ta' sfiduċja fil-Gvern u ministru tiegħu ddiskutiehom mill-ewwel, kuntrarju għal dak li kien jiġri f'amministrazzjonijiet differenti. Ma' dan irridu nżidu wkoll numru ta' azzjonijiet leġiżlattivi. Il-Whistle Blower Act, it-tneħħija tal-preskrizzjoni minn fuq il-politiċi u l-Liġi tal-Finanzjament tal-Partiti. Dawn huma liġijiet li assiguraw trasparenza bil-provi u qed idaħħlu bidla fis-soċjetà Maltija. Imbagħad hemm liġijiet li għad iridu jidħlu u saħansitra qed ikunu diskussi diġà, bħall-awtonomija tal-Parlament u l-Kummissarju għall-Istandards. Dan kollu sar fi tliet snin biss u juri l-bidla li qed issir anke f'dan il-livell. B'hekk fuq governanza rridu mmorru head on mhux biss fil-ħidma biex insaħħuha iżda wkoll f'dak li huwa messaġġ biex ngħidu x'għamilna sa issa. Il-messaġġ huwa ċar: il-Prim Ministru Joseph Muscat għamel iktar minn ta' qablu f'dik li hi trasparenza u kontabbiltà u l-ebda kampanja mmontata mill-Partit Nazzjonalista ma tista' tħassar dan.